Әнием – иң якын кешем минем.
        Әни...Әнием... Әй, ходаем, мин нинди бәхетле! Әйе,әйе, мин үземне бик бәхетле кешегә саныйм. Чынлап та, үзең инде күптән балаларыңа әни, оныкларыңа әби булып та, һәр иртәне газиз әниеңә “Исәнме,әнием! Хәлләрең ничек?” дип эндәшә алгач, ерак араларны якын итеп, әниең янына барып, берничә көнгә генә булса да үзеңне сабый итеп тоеп, әни янында булып кайта алгач, бу бәхет түгелмени?
      Әни! Һәркем өчен иң кадерле, иң матур, иң якын кеше ул! Адәм баласы гомеренең иң шатлыклы вакытларында да, иң авыр мизгелләрендә дә газиз әнисен искә төшерә. Беркем дә синең уңышларыңа әниең кебек сөенә алмый. Авырлыклар алдында , очар канатларың каерылган, тормыш авырлыкларыннан басылып калган вакытларда әниең кебек кочаклап, башыңнан сыйпап: “Түз ,балам, сабыр бул! Тормышның авыр вакытлары да, шатлыклары да күп аның. Болар артыннан һичшиксез шатлыклар да килер сиңа” ,- дип беркем дә юата алмый. 
      Инде яше сиксәнгә җитеп барса да, үзенең төпле киңәшләре, акыллы сүзләре белән миңа, бердәнбер кызына да, оныкларына да киңәшче һәм сердәш булып кала алган әнием! Һаман безнең өчен ут йотып, безне кайгыртып, безгә ярдәм итәргә тырышып яшисең.
      Үз тормышың да  җиңелләрдән булмады бит синең. Сугыштан соң туган бала бит син. Тормышның барлык авырлыкларын, юклыкларны үз җилкәсендә татыган буын бит сез. Унбиш яшеңнән фермада сыер савучы булып , аннары озак еллар төзелештә эшләп,гомер буе авыр хезмәттә булдың. Илгә намус белән хезмәт итеп, кайда эшләсәң дә алдынгылар рәтендә йөрдең,  хезмәт ветераны исеменә лаек булып, лаеклы ялга чыктың. Әби- бабайны тәрбияләп, гарип әтине карап, аларның фатихаларын алып калдың. Мине үстереп, укытып, зур тормышка аяк бастырдың. Гомереңне безгә багышладың бит син! Үзеңне уйларга, үзең өчен яшәргә вакытың да, җаең да булмады синең. Сиңа тормышта ничек авыр булганын, синең нинди көчле хатын –кыз булуыңны еллар узып, үзем әни, әби булгач кына тулысынча аңладым мин.
     Мин синең кызың булуым белән, Аллаһы Тәгаләнең Сине миңа Әни итеп җибәрүе белән чиксез бәхетле мин.
Әнкәсен бик теләсә дә,
 Сайлап ала алмый кеше.
Әнкәйләрне Ходай бирә
Ул фәкать Ходай эше!

Нинди генә рәхмәтләр әйтсәм дә, нинди изгелекләр эшләсәм дә, әнием, мин синең алдагы бурычымны беркайчан да түләп бетерә алмам. Һәр елны билгеләп үтелә торган Әниләр бәйрәме алдыннан минем  сине чын йөрәгемнән бу изге бәйрәм белән котлыйсым килә. Мин дә, оныкларың, оныкчыкларың да сиңа исәнлекле озын гомер телибез.Озак еллар безгә таяныч булып, акыллы киңәшләрең , изге догаларың белән безгә ярдәм итеп, күркәм Акъәби булып яшәсәң иде. 
 Син бит әни- Кояш безнең өчен, 
Синнән нурлар алып яшибез
Озак яшә,әни, мәңге яшә
Иң кадерле  , якын кешебез!
Бу язмам аша Җир шарының барлык әниләрен дә изге бәйрәм –Әниләр бәйрәме белән тәбрик итәм.




